Kevät on tullut
Kevät on tullut.
 Me kuljemme aamuisin satamaan,
 missä jää jo on tummaa ja haurasta,
 ja käymme konttorista konttoriin:
 – Jokos olisi töitä?

 Tapulit ovat kevääntuoksuisia ja korkeita,
 ja me arvioimme, noin vain suurin piirtein,
 montako standarttia
 kulkee jälleen käsiemme lävitse,
 kun työt ovat alkaneet.

 Joku laskee tulevien urakkapalkkojen suuruutta.
 – Hei, mies, mihin firmaan pääsit?
 – Pojat, onkos pirtu kallistunut?
 – Vieläkö Luntti on pomona Keskuksessa?

 Ja me nojaamme sillankaiteeseen
 sätkät hampaissa (No smoking allowed!)
 ja katselemme satamaa,
 missä jää ohenee päivä päivältä
 ja lautatapulit odottavat meitä
 ja konttorien täydet kassalaatikot
 ja ärjyvät pomot ja palkkarettelöt.
 Aurinko kilottaa ratakiskoihin.
 Kevät on tullut.